Broj: 711-I-2139-M-389/22-02-23

Zagreb, 29. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Petra Matkovića, ravnatelja Javne ustanove Zavod za prostorno uređenje Splitsko-dalmatinske županije,** za davanjem mišljenja Povjerenstva,na 189. sjednici održanoj dana 29. rujna 2022. daje sljedeće

**MIŠLJENJE**

1. **Obveznik Petar Matković, ravnatelj Javne ustanove Zavod za prostorno uređenje Splitsko-dalmatinske županije (u daljnjem tekstu: Zavod), pored profesionalnog obnašanja navedene dužnosti može privremeno i povremeno obavljati druge poslove u Zavodu u ukupnom trajanju od 8 do 10 sati tjedno, koji ne bi bili dio opisa poslova ravnatelja Zavoda, a bili bi utvrđeni njegovim ugovorom o radu, uz uvjet da obavljanje tih drugih poslova nije protivno propisima koji uređuju obavljanje poslova prostornoga uređenja odnosno članstvo u Hrvatskoj komori arhitekata te bi temeljem obavljanja tih drugih poslova mogao primiti dodatne naknade (božićnica, regres za godišnji odmor, dara za dijete i sl.) jer se u tom slučaju ne bi radilo o dodatnoj naknadi za poslove obnašanja javne dužnosti, koja je zabranjena člankom 7. točkom d) ZSSI-a.**
2. **Obveznik Petar Matković bi za obavljanje drugih poslova iz točke I. ove izreke i pod uvjetima iz točke I. ove izreke imao pravo na plaćenu članarinu u Hrvatskoj komori arhitekata od javne ustanove u kojoj obnaša dužnost.**

Obrazloženje

Zahtjev za davanjem mišljenja Povjerenstva podnio je obveznik Petar Matković, ravnatelj Zavoda. U knjigama ulazne pošte Povjerenstva zahtjev je zaprimljen 26. rujna 2022. pod poslovnim brojem 711-U-7977-M-389/22-01-2, povodom kojeg se vodi predmet broj M-389/22.

Člankom 3. stavkom 1. točkom 64. ZSSI-a propisano je da su ravnatelji županijskih zavoda za prostorno uređenje, odnosno zavoda Grada Zagreba obveznici u smislu odredbi navedenog Zakona, stoga je Petar Matković povodom obnašanja dužnosti ravnatelja Zavoda obveznik u smislu navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu citira utvrđenja iz mišljenja Povjerenstva broj: 711-I-1435-M-259/22-02-21, od 13. svibnja 2022. i broj: 711-I-1491-M-282/22-02-17, od 27. svibnja 2022., te postavlja upit ima li pravo temeljem Ugovora o radu i Anexa Ugovora o radu, pored plaće, primati druge novčane primitke kao što je regres, božićnica, jubilarna nagrada, dar u prigodi dana Svetog Nikole, dopunsko zdravstveno osiguranje, kao i ostale neoporezive nagrade koje ne predstavljaju plaću za obnašanje javne dužnosti te može li temeljem Anexa Ugovora o radu u tom svojstvu ostvarivati primitke uplate za članstvo u Hrvatskoj komori arhitekata temeljem obavljanja navedenih poslova pored poslova ravnatelja.

Zahtjevu su priloženi Ugovor o radu, KLASA: 112-01/21-01/03, URBROJ: 2181-210-01/21-01, od 1. lipnja 2021. i Anex Ugovora o radu, KLASA: 112-01/22-01/04, URBROJ: 2181-210-01/22-01, od 21. rujna 2022. koje je obveznik sklopio s Upravnim vijećem Zavoda.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Obveznik Petar Matković, ravnatelj Zavoda, sukladno članku 7. točki d) ZSSI-a, ne smije pored plaće koju prima za obnašanje navedene dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao i uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Međutim, ako obveznik, pored profesionalnog obnašanja dužnosti ravnatelja Zavoda, u istom Zavodu obavlja privremeno i povremeno druge poslove u ukupnom trajanju od 8 do 10 sati tjedno, koji ne bi bili dio opisa poslova ravnatelja Zavoda, a to bi bilo utvrđeno njegovim ugovorom o radu, mogao bi temeljem njihova obavljanja primiti spomenute dodatne naknade, jer u tom slučaju iste ne bi bile primljene povodom obnašanja dužnosti ravnatelja Zavoda, već povodom obavljanja drugih poslova u Zavodu te se stoga ne bi radilo o dodatnoj naknadi za poslove obnašanja javne dužnosti iz članka 7. točke d) ZSSI-a.

Imajući u vidu da je iz Anexa Ugovora o radu, KLASA: 112-01/22-01/04, URBROJ: 2181-210-01/22-01, od 21. rujna 2022., kojeg je obveznik dostavio uz zahtjev za davanjem mišljenja, razvidno da bi se spomenuti drugi poslovi u Zavodu odnosili na poslove nepopunjenog radnog mjesta stručnog savjetnika za prostorno planiranje i uređenje - pomoćnik ravnatelja - u svojstvu ovlaštenog arhitekta urbanista prema ovlaštenju Hrvatske komore arhitekata, Povjerenstvo također ističe da obavljanje spomenutih drugih poslova uz obavljanje poslova ravnatelja Zavoda ne smije biti protivno odredbama Zakona o prostornom uređenju („Narodne novine“, 153/13., 65/17., 114/18., 39/19. i 98/19.) odnosno odredbama Zakona o komori arhitekata i komorama inženjera u graditeljstvu i prostornom uređenju („Narodne novine“, br. 78/15., 114/18. i 110/19.).

Uz ispunjenje svih prethodno navedenih uvjeta, obveznik bi mogao od javne ustanove u kojoj obnaša dužnost ravnatelja ostvarivati primitke u vidu uplate članarine u Hrvatskoj komori arhitekata i to vezano uz obavljanje drugih stručnih poslova pored poslova ravnatelja, a isto pravo bi moralo biti propisano aktima Zavoda te se odnositi jednako na sve osobe koje obavljaju iste poslove.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Petar Matković, putem dostavljene e-mail adrese
2. Objava na internetskoj stranici Povjerenstva
3. Pismohrana